SL Uradni list Evropske unije C 40/11

Utemeljitev Sveta: Stališče Sveta (EU) št. 1/2015 v prvi obravnavi z namenom sprejetja Direktive Evropskega parlamenta in Sveta o spremembi Direktive Sveta 96/53/ES o določitvi največjih dovoljenih mer določenih cestnih vozil v Skupnosti v notranjem in mednarodnem prometu in največjih dovoljenih tež v mednarodnem prometu

(2015/C 40/02)

I. UVOD

Komisija je 15. aprila 2013 Svetu predstavila predlog direktive Evropskega parlamenta in Sveta o spremembi Direktive 96/53/ES z dne 25. julija 1996 o določitvi največjih dovoljenih mer določenih cestnih vozil v Skupnosti v notranjem in mednarodnem prometu in največjih dovoljenih tež v mednarodnem prometu.

Evropski parlament je mnenje v prvi obravnavi izglasoval 15. aprila 2014.

Svet je 5. junija 2014 dosegel politični dogovor o osnutku direktive. Potem ko so besedilo pregledali pravniki lingvisti, je Svet v prvi obravnavi dne 16. oktobra 2014 sprejel stališče v skladu z rednim zakonodajnim postopkom iz člena 294 Pogodbe o delovanju Evropske unije.

II. ANALIZA STALIŠČA V PRVI OBRAVNAVI

1. Splošno

Cilj te zakonodajne pobude je izboljšati aerodinamičnost in energetsko učinkovitost vozil ter dodatno izboljšati varnost v cestnem prometu, pri tem pa upoštevati omejitve, določene na podlagi geometrije cestne infrastrukture.

Njen namen je poleg tega spodbuditi uporabo vozil na alternativna goriva, pospešiti razvoj intermodalnega prometa, potrditi, da je čezmejna uporaba daljših vozil dovoljena pri prevozu, pri katerem se prečka ena sama meja, in nadzornim organom omogočiti boljše odkrivanje kršitev.

Svet je v več delih preoblikoval prvotni predlog. Pri tem je bistveno spremenil glavne določbe direktive. Zato stališče Sveta v prvi obravnavi spreminja prvotni predlog Komisije, saj ga preoblikuje ter besedilu dodaja več določb in jih iz njega črta. Zato Svet ne more sprejeti sprememb teh določb, ki jih je v mnenju v prvi obravnavi predlagal Evropski parlament.

2. Ključna vprašanja politike

(i) Pojasnilo o čezmejnem prometu daljših vozil (člen 1 – točka 2 – točki (a) in (b), člen 4(1) in (4))

Komisija predlaga spremembo Direktive 96/53/ES, s katero bi potrdili, da je čezmejna uporaba daljših vozil dovoljena pri prevozu, pri katerem se prečka ena sama meja, če je to že dovoljeno v obeh zadevnih državah članicah in če se upoštevajo pogoji za odstopanja v skladu z Direktivo.

Direktiva 96/53/ES po mnenju Sveta določa primerno ravnotežje med pravico držav članic, da preučijo in opredelijo rešitve v zvezi s prevozom, ki ustrezajo njihovim lokalnim okoliščinam, ter potrebo po izogibanju izkrivljanju notranjega trga in znatnemu vplivu na mednarodno konkurenco. Svet in Parlament imata podobno mnenje o tem vprašanju.

Predloga sprememb 21 in 22 sta bila sprejeta. Predloga spremembe 63 pa Svet ni sprejel.

(ii) Alternativna goriva (člen 1 – točka 2(a); člen 1 – točka 8; člen 10b; člen 1 točki 9(e) in (f))

Svet se je odločil za pristop v skladu z usmeritvijo iz predloga Komisije, ki spodbuja uporabo vozil na alternativna goriva. V besedilo je bila vključena opredelitev alternativnih goriv. Komisija lahko zaradi upoštevanja tehnološkega napredka posodobi seznam alternativnih goriv, pri katerih se dovoli dodatna teža, potrebna za uporabo alternativnih goriv (največ 1 tona).

Zaradi nadzora se dodatna teža, ki je potrebna za tehnologijo alternativnih goriv, opredeli na podlagi dokumentacije, ki jo predloži proizvajalec. V besedilu je pojasnjeno, da se taka dodatna obtežitev ne bi smela upoštevati pri izračunu dejanske nosilnosti vozila.

Evropski parlament ima glede tehnologij z nizkimi emisijami ogljika podoben pristop kot Svet. Predlogi sprememb 18, 19, 42, 43 in 69 so bili sprejeti delno ali smiselno.

(iii) Kombinirani prevoz nasproti intermodalnemu prevozu ((člen 1 – točka 1 – člen 2 – pododstavek 1 – alinea 16) in (člen 1 – točka 10 – člen 11))

Svet se strinja, da bo uporaba intermodalnega prevoza, kakor je predlagano s spremembo Direktive 96/53/ES, bolj spodbujala prevoz po morju na kratkih razdaljah in po celinskih plovnih poteh ter železniški promet kot uporaba kombiniranega prevoza, kot je opredeljen v Direktivi 92/106/EGS. Uporaba kombiniranega prevoza namreč prinaša nekatere omejitve v prometni verigi, medtem ko ima uporaba intermodalnega prevoza potencialne primerjalne prednosti.

Zato je Svet v besedilo direktive vključil opredelitev intermodalnega prevoza. Poleg tega je v členu 11 ohranjen pristop Komisije, ki dovoljuje prekoračitev največje dovoljene dolžine ter največje razdalje med osjo kraljevega čepa in zadnjim delom polpriklopnika pri vozilih, ki prevažajo zabojnike dolžine 13,7 metra (45 čevljev) med intermodalnim prevozom, za 15 cm.

Evropski parlament se je odločil ohraniti opredelitev kombiniranega prevoza v celotnem besedilu in pozval Komisijo, naj predloži zakonodajni predlog za spremembo Direktive 92/106/EGS. Svet zaradi različnega pristopa ni odobril predlogov sprememb 20, 44 in 45.

(iv) Aerodinamične naprave na zadnjem delu vozil in nova oblika kabin (člen 1 – točki 6 in 7 – členi 8b in 9a)

Po mnenju Sveta sta člena 8b in 9a glavna elementa predloga Komisije, katerih namen je izboljšati energetsko učinkovitost vozil ali skupin vozil. Svet je bistveno preoblikoval te člene.

Svet zaradi izboljšanja aerodinamičnosti vozil in s tem varčevanja z gorivom predlaga odstopanje od največje dovoljene dolžine vozil ali skupine vozil, določene v točki 1.1 Priloge I, kadar:

— je vozilo ali skupina vozil opremljena z aerodinamičnimi napravami na zadnjem delu (člen 1 – točka 6 – člen 8b) in/ali kadar

— je vozilo ali skupina vozil opremljena s kabino, ki izboljšuje aerodinamičnost ter povečuje energetsko učinkovitost in varnost (člen 1 – točka 7 – člen 9a).

Svet v členu 8b pojasnjuje, da morajo aerodinamične naprave zaradi zagotavljanja varnosti nasploh in varnosti intermodalnega prevoza izpolnjevati nekatere zahteve, navedene v odstavku 3 člena 8b.

Poleg tega se morajo te naprave uporabljati v skladu z nekaterimi operativnimi zahtevami, ki jih bo sprejela Komisija (izvedbeni akti iz odstavka 4 člena 8b), in morajo izpolnjevati določbe direktive o homologaciji (Direktiva 2007/46/ES). V besedilu Sveta je tudi pojasnjeno, da morajo biti aerodinamične naprave, ki presegajo 50 cm, preden so dane na trg, homologirane v skladu z Direktivo 2007/46/ES, potem ko bo ta ustrezno spremenjena.

V členu 9a se je Svet ravnal po enakem načelu. Toda hkrati je Komisijo pozval, naj v direktivi o homologaciji (2007/46/ES) oblikuje potrebne tehnične zahteve za homologacijo vozil, opremljenih z novimi kabinami. Preden bodo dana na trg teh vozil, morajo biti vozila homologirana v skladu z navedeno direktivo. Svet poleg tega v besedilu Komisijo poziva, naj po potrebi predloži zakonodajni predlog o spremembi Direktive 2007/46/ES (redni zakonodajni postopek).

Zahteve za vozila, opremljena z novimi kabinami, v besedilu Sveta niso obvezne. Po mnenju Evropskega parlamenta pa naj bi sedem let po začetku veljavnosti direktive te zahteve postale obvezne. Zato predloga sprememb 38 in 40 nista sprejemljiva.

V skladu s pristopom Sveta se odstopanja pri vozilih, opremljenih z aerodinamičnimi napravami na zadnjem delu, uporabljajo od (kot je primerno):

— datuma prenosa besedila o spremembi direktive o homologaciji (Direktiva 2007/46/ES) ali

— datuma začetka uporabe potrebnih sprememb tehničnih zahtev iz Direktive 2007/46/ES

— in po sprejetju izvedbenih aktov s podrobnimi operativnimi zahtevami za uporabo teh naprav.

Poleg tega se odstopanje za vozila, opremljena z novimi kabinami, začne uporabljati pet let po (kot je primerno):

— datumu prenosa besedila o spremembi direktive o homologaciji (Direktiva 2007/46/ES) ali

— datumu začetka uporabe izvedbenih aktov v skladu z Direktivo 2007/46/ES.

V členih 8b in 9a je navedeno, da mora biti mogoče vozila, opremljena z aerodinamičnimi napravami ali novimi kabinami, obrniti v zajetem krogu z zunanjim polmerom 12,50 m in notranjim polmerom 5,30 m (točka 1.5 Priloge I). Poleg tega se zaradi možnosti, da se preseže najdaljša dolžina vozil, ne sme povečati njihove nosilnosti. Sprememba 28 je bila smiselno sprejeta.

Evropski parlament se strinja s prenosom pooblastil na Komisijo, kot ga določa predlog Komisije. Ker se je Svet odločil za drugačen pristop, predlogi sprememb 30, 31 in 41 niso bili sprejeti.

(v) Uveljavljanje (člen 1 – točki 11 in 12 – (členi 12 in 13)

V skladu s stališčem Sveta glede uveljavljanja morajo države članice sprejeti posebne ukrepe, da bi šest let po začetku veljavnosti te direktive ugotovile, katera vozila presegajo največje dovoljene teže. Poleg tega je v besedilo Sveta vključena določba o preverjanjih tež vozil, ki pa ni številčno opredeljena. V besedilu je tudi pojasnjeno, da se lahko ta preverjanja izvajajo z avtomatskimi sistemi, nameščenimi na infrastrukturi, ali z uporabo opreme za tehtanje, nameščene na vozila: Svet je pri tem vprašanju tehnološko nevtralen.

Poleg tega Svet v stališču jasno določa, da države članice ne smejo zahtevati namestitve sistemov za tehtanje na vozila, ki so registrirana v drugi državi članici. V besedilu Sveta je določeno, da se z izvedbenimi akti oblikujejo podrobne tehnične specifikacije, s katerimi se zagotovi, da so sistemi za tehtanje, nameščeni na vozila, zanesljivi in natančni ter v celoti interoperabilni. Svet ni odobril seznama ukrepov, ki jih je Komisija predlagala za vozila, ki presegajo največjo težo, vendar se strinja, da morajo pristojni organi izmenjevati informacije o kršitvah in kaznih.

Svet ni podprl pristopa Komisije glede razvrstitev kršitev (člen 13). Namesto tega je določil, da morajo države članice sprejeti pravila o kaznih zaradi kršitev, opredeljenih v direktivi.

Svet ne more sprejeti predloga spremembe 50, da bi morala biti pet let po začetku veljavnosti te direktive vsa nova vozila kategorije N2 in N3 opremljena s sistemi za tehtanje na vozilih. Poleg tega Svet ni sprejel predlogov sprememb 46, 49, 51, 52, 53, 54, 55, 56, 57, 58 in 59.

(vi) Obveznosti poročanja (člen 1 – točka 14 – člen 15)

Svet predlaga racionalizacijo obveznosti poročanja, ki jih je prvotno (člen 15) predlagala Komisija. V skladu s tem naj bi države članice Komisiji pošiljale podatke o številu preverjanj, izvedenih v predhodnih dveh koledarskih letih, in število odkritih preobremenjenih vozil. Te podatke lahko pošljejo skupaj s podatki, poslanimi Komisiji v skladu z Uredbo 561/2006/ES.

(vii) Datum prenosa (člen 2)

Svet predlaga, da bi prehodno obdobje trajalo 36 mesecev, medtem ko naj bi po prvotnem predlogu Komisije to trajalo 18 mesecev. Poleg tega naj bi za uporabo člena 8b(1) in člena 9a(1) veljali posebni pogoji (glej točko (ii) o aerodinamičnih napravah na zadnjem delu vozila in novi obliki kabin).

(viii) Struktura zakonodajnega akta (delegirani akti/izvedbeni akti)

Svet meni, da bi bilo treba Komisijo pooblastiti za sprejemanje delegiranih aktov za posodobitev seznama alternativnih goriv iz te direktive, da bi se upoštevale inovacije na področju tehnologije goriv.

Na drugi strani pa se je odločil spremeniti prenos pooblastil na Komisijo (z nadomestitvijo delegiranih aktov z izvedbenimi akti) glede zadnjih spojlerjev, nove oblike kabin in opredelitve tehničnih specifikacij za interoperabilnost. Ker Svet za člen 8b in člen 9a predlaga različno strukturo, je bil prenos pooblastil na Komisijo spremenjen (glej točko (iv)).

III. SKLEP

Svet je pri oblikovanju stališča v prvi obravnavi v celoti upošteval predlog Komisije in mnenje Evropskega parlamenta v prvi obravnavi. Kar zadeva spremembe, ki jih je predlagal Evropski parlament, Svet ugotavlja, da so nekatere spremembe v celoti, delno ali smiselno že vključene v njegovo stališče v prvi obravnavi.